Fyns Politi efterlyser lørdag vidner til en voldtægt i Odense, som fandt sted lørdag morgen mellem klokken 5 og 6.

Ifølge vagtchef Torben Jakobsen, Fyns Politi, var kvinden på vej hjem fra byen, da hun blev passet op af to yngre mænd. Det skete, mens hun kom trækkende med sin cykel ved Ansgar Anlæg ud for Søndre Boulevard.

Efter voldtægten blev kvinden kørt til undersøgelser på Odense Universitetshospital og afhørt.

Politiet efterlyser vidner til episoden, og som kan have set de to yngre mænd overfalde kvinden. Ifølge politiets oplysninger skulle de to mænd tale dansk og være lyse i huden.

Hvis man har oplysninger, der kan hjælpe politiet, bedes man ringe til Fyns Politi på telefon 114.